কল্যাণীতে ১১৫টি সিসিটিভি ক্যামেরা, চালু কন্ট্রোল রুম! নিরাপত্তায় নতুন দিগন্ত

কল্যাণী: কল্যাণীর (Kalyani) নিরাপত্তা আরও বাড়াতে বড় পদক্ষেপ নিল রানাঘাট (Ranaghat) জেলা পুলিশ ও কল্যাণী থানার পুলিশ। শহরের গুরুত্বপূর্ণ মোড়, চত্বর ও ব্যস্ত এলাকাজুড়ে বসানো হল মোট ১১৫টি সিসিটিভি ক্যামেরা। সঙ্গে উদ্বোধন করা হয়েছে একটি অত্যাধুনিক কন্ট্রোল রুম। এই পুরো প্রকল্পে বিশেষ উদ্যোগ নেন কল্যাণী থানার আইসি দেবাশীষ পান্ডা (District news)।

হুগলি এবং উত্তর ২৪ পরগনা জেলার সীমানা লাগোয়া হওয়ায় কল্যাণীর কৌশলগত গুরুত্ব বহুদিনের। পুলিশ সূত্রে জানানো হয়েছে, আধুনিক অপরাধ দমনে সিসিটিভি ক্যামেরার ভূমিকা অপরিসীম। বিভিন্ন সময় ক্যামেরার ফুটেজের সাহায্যে বহু অপরাধীর পরিচয় ও গতিবিধি ধরা পড়েছে। সেই কারণেই শহরজুড়ে নজরদারি বাড়ানোই প্রশাসনের লক্ষ্য।

আরও পড়ুন : ডিসেম্বরের শুরুতেই গোপীবল্লভপুরে ইডির হাইভোল্টেজ অভিযান!

বর্তমান উদ্যোগে ট্রাফিক নিয়ন্ত্রণ থেকে শুরু করে এলাকায় সন্দেহজনক গতিবিধি সবই মুহূর্তে পুলিশের নজরে আসবে। ফলে অপরাধ রুখতে এবং দুষ্কৃতীদের চিহ্নিত করতে সাহায্য মিলবে বহু গুণ। শুধু পুলিশ নয়, সাধারণ মানুষও বাড়ি ও দোকানে সিসিটিভি লাগাতে আগ্রহী হয়ে উঠেছেন।

পুলিশ জানিয়েছে, নতুন বসানো ক্যামেরাগুলির রক্ষণাবেক্ষণ ও ক্যামেরা অ্যাঙ্গেল সঠিক আছে কি না, তা দেখার জন্য একটি আলাদা টিমও গঠন করা হবে। তারা নিয়মিত নজরদারি চালাবে। এক কথায়, নতুন সিসিটিভি নেটওয়ার্কে কল্যাণীর নিরাপত্তা ব্যবস্থা আরও জোরদার হল—এমনটাই মত প্রশাসনের।