অসুস্থ বৃদ্ধকে হিয়ারিং-এর নোটিস, বাড়ি ফিরেই মৃত্যু! চাঞ্চল্য

কল্যাণী : রাজ্যে শুরু হয়েছে এসআইআর (SIR)-এর শুনানির কাজ। তা নিয়েও একাধিক অভিযোগ রয়েছে বাংলার মানুষের। সেই হেয়ারিংয়ের জন্য ডাক পেয়েছিলেন এক বৃদ্ধ। কিন্তু সেখান থেকে ফেরার পর অসুস্থ হয়ে মৃত্যু হল ওই বৃদ্ধের। সোমবার সকালেই ওই বৃদ্ধের মৃত্যু (Death) হয়েছে বলে খবর।

জানা গিয়েছে, এই ঘটনাটি ঘটেছে নদিয়ার (Nadia) কল্যাণী (Kalyani) বিধানসভা অন্তর্গত কাঁচরাপাড়া গ্রাম পঞ্চায়েতের চর যদুবাটি এলাকার ১৩০ নম্বর বুথে। মৃত বৃদ্ধের নাম জহরলাল মাহাতো। বয়স ৭২ বছর। পরিবারের তরফে দাবি করা হয়েছে, হেয়ারিং থেকে ফেরার পর আরও অসুস্থ হয়ে পড়েন তিনি। তার পরেই হৃদরোগে আক্রান্ত হয়ে মৃত্যু হয় তাঁর।

ওয়েব ডেস্ক : সরকারি নিয়ম লঙ্ঘনের অভিযোগ! মুর্শিদাবাদে ক্ষোভ অভিভাবকদের

পরিবার জানিয়েছে, ২০০২ সালের ভোটার তালিকায় নাম থাকা সত্ত্বেও অসুস্থ জহরলাল মাহাতোকে হেয়ারিং-এর নোটিস পাঠানো হয়েছিল। ২৭ ডিসেম্বর হেয়ারিং থেকে ফিরে এসে আরও অসুস্থ হয়ে পড়েন তিনি। সোমবার মৃত্যু হয় জহরলাল মাহাতোর। এই ঘটনায় প্রশ্ন উঠছে, এসআইআর প্রক্রিয়ায় আর কত মৃত্যু দেখবে বাংলা?

পরিবারের দাবি, হেয়ারিং থেকে ফিরেই আতঙ্কিত হয়ে পড়েছিলেন জহরলাল মাহাতো। কাউকে কিছু না বললেও চিন্তায় আরও অসুস্থ হয়ে পড়েন তিনি। এসআইআরের কারণেই মৃত্যু হয়েছে বলে দাবি পরিবারের। একই দাবি তৃণমূলের বিএলও ২-য়ের। তাঁর দাবি, এসআইআর আতঙ্কেই মৃত্যু হয়েছে জহরলাল মাহাতোর।